ཁྲི་ཆེན་དགེ་འདུན་ཕུན་ཚོགས་

ཁྲི་ཆེན་དགེ་འདུན་ཕུན་ཚོགས་	ཁོང་ནི་རབ་བྱུང་བཅུ་གཅིག་པའི་ས་ཕོ་བྱི་ལོ་སྟེ་སྤྱི་ལོ 1648 ལོར་མདོ་སྨད་རྨ་ཆུ་འགྲམ་ངོཊ་གཅའ་ཁོག་ཏ་རིའི་རྩེ་རྒྱལ་གྱི་འདབས་སུ་ལྡོང་ཤུལ་ཆེན་བཅོ་བརྒྱད་ཀྱི་ནང་ཚན་རྩེ་དབུས་བྱམས་ཤུལ་གྱི་རིགས་ལས་འཕྲོས་པ། ཡབ་འབུམ་ཕྱུག་དང་ཡུམ་རྡོ་རྗེ་མཁའ་འགྲོ་གཉིས་ཀྱི་སྲས་སུ་སྐུ་འཁྲུངས། རབ་བྱུང་བཅུ་གཉིས་པའི་ཤིང་ཕོ་འབྲུག་ལོ་སྟེ་སྤྱི་ལོ1724ལོར་སྐུ་གཤེགས། དགུང་ལོ་བཅོ་ལྔ་པར་དབུས་སུ་ཕེབས་ཏེ་འབྲས་སྤུངས་སྒོ་མང་གྲྭ་ཚང་གི་ཆོས་གྲྭར་ཞུགས་ཏེ་བསྡུས་ར་དང་ཕར་ཕྱིན། འདུལ་བ་དང་རྣམ་འགྲེལ་བཅས་ལ་སྦྱངས། དེ་ནས་སྨད་རྒྱུད་གྲྭ་ཚང་དུ་ཞུགས་ཏེ་གསང་ཆེན་རྡོ་རྗེ་ཐེག་པའི་གཞུང་ལུགས་ལ་ལེགས་པར་སྦྱངས་ཏེ་མདོ་སྔགས་ཟུང་འབྲེལ་གྱི་དགེ་བའི་བཤེས་གཉེན་རྡོ་རྗེ་འཛིན་པ་ཆེན་པོར་གྱུར་པ་བྱ་བྲལ་དགེ་འདུན་ཕུན་ཚོགས་ཞེས་སྙན་གྲགས་དབྱར་གྱི་རྔ་གསང་ལྡིར་བ་བཞིན་དུ་བྱུང་། དགུང་ལོ་དྲུག་ཅུ་རེ་བཞི་བར་དགའ་ལྡན་གསེར་ཁྲི་སྟེང་དུ་བྱོན་ཏེ་ཁྲི་རབས་ལྔ་བཅུ་པ་ཡིན། དེ་ནས་བཟུང་འཆད་མཉན་དང་སྒྲིག་ལམ། གཏོང་སྒོ་དང་འཛིན་ཐེབས་སོགས་ཆ་གང་ཐད་ནས་ཀྱང་ཡར་རྒྱས་སུ་འགྲོ་བར་མཐུན་རྐྱེན་གང་ལེགས་བསྒྲུབས་ནས། རྗེ་བློ་བཟང་གྲགས་པའི་སྔར་གྱི་དངུལ་གདུང་དེ་གསེར་གདུང་དུ་བསྒྱུར་བས་དགའ་ལྡན་གསེར་གདུང་ཆེན་མོ་ཞེས་ཡོངས་སུ་གྲགས་དེ་བཞེངས་སོ། དེ་ནས་འགྲོ་མགོན་ཞང་གཡུ་བྲག་པ་ཆེན་པོའི་གདན་ས་ཚལ་གུང་ཐང་གི་གཙུག་ལག་ཁང་རྟེན་དང་བཅས་པ་ཉམས་རྒུད་ཆེ་བའང་ཕྱི་ནང (ཚལ་ཡང་དགོན། གུང་ཐང་། ལྷ་ཆེན། འབུམ་ཁང་) ཀུན་ཏུ་ཞིག་གསོས་རྒྱ་ཆེན་པོ་མཛད། ཁོང་གི་སྐུ་སྨད་དུ་བོད་ལ་དུས་འཁྲུགས་མང་བར་བྱུང་ཡང་གཞུང་གི་ལས་དོན་པ་ཀུན་གྱིས་ཡང་བློ་ཕུགས་གཏོད་སར་གྱུར་ཏེ། ལྷ་སའི་ཁྲི་ཐོག་ཁང་ནི་ཁོང་གི་བཞུགས་གནས་སུ་གཞུང་ས་རང་ནས་གསར་དུ་བསྐྲུན། སྐུ་ཚེའི་མཇུག་ཏུ་ཕལ་ཆེར་གདན་ས་གུང་ཐང་དུ་བཞུགས་ཏེ། མདོ་སྔགས་ཀྱི་ཆོས་འཁོར་མཐའ་ཡས་པ་བསྐོར་སྟབས། དེ་ནས་བཟུང་སྟེ་སྐུ་ཕྲེང་ཐམས་ཅད་ལ་ཁྲི་ཆེན་གུང་ཐང་ཚང་ཞེས་གྲགས་པ་འདི་བྱུང་བའོ། ཁོང་གི་སློབ་མ་གྲགས་ཆེ་བ་ནི་མཆོག་སྤྲུལ་པད་དཀར་འཛིན་པ་དང་། ཁྲི་ཆེན་ངག་དབང་མཆོག་ལྡན། རྒྱུད་སྨད་མཁན་པོ་དགེ་འདུན་ལྷུན་གྲུབ། སྒོ་མང་དཔོན་སློབ་བློ་བཟང་དམ་ཆོས། རྒྱལ་སྲས་སྤྲུལ་སྐུ་ཡེ་ཤེས་གྲགས་པ། གྲུབ་པའི་དབང་ཕྱུག་དོན་ཡོད་དོན་གྲུབ། ཨ་ཀ་བསོད་ནམས་བཟང་པོ། བསེ་ངག་དབང་བཀྲ་ཤིས། སྡེ་པ་བློ་བཟང་དོན་གྲུབ་བཅས་ཡིན་ལ། གསུང་རྩོམ་ནི་བཅའ་ཡིག་སོགས་མང་དུ་མཆིས་སོ།།
Category:བོད་མི།